Forskrift om permisjon fra grunnskoleopplæringen, Alvdal kommune

Hjemmel: Fastsatt av Alvdal kommunestyre xx.xxxx 2024 med hjemmel i lov 9.juni 2023 nr.30 om grunnskoleopplæringa og den videregående opplæringa (opplæringslova) § 2-2.

## § 1. Formål

Forskriften skal bidra til å sikre at elevene i grunnskolen i Alvdal kommune får en opplæring som samlet sett er forsvarlig når det vurderes permisjon. Forskriften skal videre sikre forutsigbarhet for elever og foresatte, og sikre likebehandling mellom skolene.

## § 2. Virkeområde

Forskriften gjelder for de kommunale grunnskolene i Alvdal kommune.

## § 3. Barnets beste og barnets rett til medvirkning

Ved behandling av permisjonssøknader skal elevens beste legges til grunn. Elevens synspunkt vil være et av momentene i saken. Det å ivareta barnets rett og plikt til opplæring anses å være til barnets beste, med mindre det foreligger særlig vektige grunner for noe annet.

## § 4. Forsvarlighet og permisjonens lengde

Når det er forsvarlig ut ifra elevens samlede opplæringstilbud, kan kommunen etter søknad, gi den enkelte eleven permisjon i inntil to uker hvert skoleår, med de presiseringer som følger av § 5, § 6 og § 7 i denne forskriften.

I vurderingen av om det er forsvarlig å gi eleven permisjon skal det blant annet legges vekt på elevens læringsutvikling, elevens utbytte av permisjonen, elevens permisjons- og fraværsstatistikk og planlagt undervisning og aktiviteter i permisjonsperioden.

Det vil være høy terskel for å innvilge permisjoner for elever som har generelt høyt fravær.

## § 5. Permisjoner som skal innvilges

Deltakelse ved alvorlig sykdom, død og begravelse i nær familie og omgangskrets. Slike permisjoner skal også gis på tidspunkt som nevnt i § 7.

## § 6. Permisjoner som kan innvilges

Eleven kan innvilges permisjon til:

* Større begivenheter som dåp/navnefest, konfirmasjon, bryllup eller lignende.
* Deltakelse i politiske, idrettslige eller kulturelle arrangement/konkurranser.
* Andre typer permisjoner som for eksempel reiser og fritidsaktiviteter.

## § 7. Permisjoner som ikke innvilges

Eleven skal ikke innvilges permisjon:

* Ved oppstart av skoleåret på 1.,5. og 8.trinn
* Ved gjennomføring av nasjonale prøver, obligatoriske statlige kartlegginger, muntlig og skriftlig eksamen inkludert obligatorisk forberedelsestid til eksamen.
* Siste halvår på 10.trinn over flere dager.
* Som medfører at lærer ikke får tilstrekkelig grunnlag for vurdering.
* I mer enn 10 dager pr. skoleår.

## § 8. Generelt om permisjoner

Elever som etter søknad innvilges permisjon har ikke rett til å få erstattet tapt undervisning. Foresatte må selv sørge for at eleven får den nødvendige undervisningen i permisjonstiden. Skolene er ikke pliktig til å lage opplegg som foresatte følger opp i permisjonstiden.

## § 9. Andre trossamfunn

Elever som tilhører andre trossamfunn utenfor Den norske kirke, har rett til permisjon fra skolen de dagene trossamfunnet har helligdag. Det må søkes om permisjon i forkant.

## § 10. Saksgang ved søknad om permisjon

Alle søknader om permisjon skal sendes til den enkelte skole. Søknaden skal være sendt skolen i god tid før permisjonsperioden, og før eventuelle reiser er bestilt. Det samme gjelder deltakelse ved idretts- og kulturkonkurranser på nasjonalt og internasjonalt nivå.

Rektor er delegert myndigheten til å fatte vedtak om permisjon. Rektor kan delegere myndighet til å innvilge permisjon inntil to sammenhengende dager til kontaktlærer. Alle søknader om permisjon over to sammenhengende dager skal behandles av rektor.

## § . 11. Vedtak og klagerett

Vedtak om permisjon fra grunnskoleopplæringen er et enkeltvedtak etter bestemmelsene i kapittel V i Forvaltningsloven.

Vedtaket har klagerett i tråd med § 28 i Forvaltningsloven. Klagen sendes til skolen. Om skolen opprettholder vedtaket etter en klage, oversendes saken til Statsforvalteren i Innlandet for endelig behandling. Klagen må innfri kravene i § 32 i Forvaltningsloven. Skolen er veiledningsinstans.

## § 12. Ikrafttredelse

Forskriften trer i kraft x.xxxxx 2024/2025